חלום כהה

"חלום כהה" הוא שיר שכתב, הלחין וביצע המוזיקאי והזמר הישראלי אסף אמדורסקי. השיר נכלל באלבומו "מנועים שקטים", שיצא לאור ב־1999. אמדורסקי שילב בשיר דגימה של קולה של ענבל פרלמוטר מתוך ריאיון טלוויזיוני. אסף אמדורסקי העריך את להקת "המכשפות", אבל שאף לשתף פעולה באופן אישי עם ענבל פרלמוטר, סולנית הלהקה. "'המכשפות' הייתה הצלחה אדירה, אבל הייתה לי הרגשה שהדברים שענבל מחזיקה בשרוול יעיפו אותי עוד יותר. משהו בהתכוונות שלה, בפראות, בתאווה לחיים ובציורים שציירה הבטיח שיש משהו מעבר לשירי המכשפות", כתב אמדורסקי. עם מותה של פרלמוטר נגוז החלום שלו לשיתוף פעולה איתה. אמדורסקי כתב את הגרסה הראשונית של "חלום כהה" כ"שיר מחאה על כסף ועבודה". חברים של אמדורסקי התרשמו מהלחן, אבל ביקרו את המילים שלטענתם סגנונן לא התאים לו. אחרי חודשים של שינוי ועריכת מילות השיר הרגיש אמדורסקי שהשיר הוא "קצת על הסיפור של ענבל, המוות שלה ומה שהיא סימלה בשבילי [...] הרגשתי שהיא צריכה להיות בתוך השיר", סיפר. הוא ביקש לשלב את קולה בשיר ולשם כך ביקש מליליאן שוץ, שגילתה את "המכשפות", הקלטה של פרלמוטר מדברת, הקלטה שאותה יוכל לדגום. שוץ חזרה אליו עם הקלטה מתוך תוכנית טלוויזיה בשם "שיר פרידה", שהוקלטה בנובמבר 1995 לזכר יצחק רבין. אמדורסקי סיפר על המניפולציה שביצע על קולה של פרלמוטר: ענבל, כהרגלה, דיברה מהר מדי, וכשהאטתי את ההקלטה שלה קיבלתי באחת איזה טשטוש דיגיטלי שעזר מאוד להעביר את החשמל שליווה בעיניי את מהותה – וגם איזה רמז לסימום שכזה, שהיה גם הוא חלק מההילה שאפפה אותה ואת כישרונה הרב. — אסף אמדורסקי, 2017 מיכל רונאל מוואלה! כתבה על "חלום כהה" ש"כוחו העצום בייחודו, בהיותו תופעה כה משונה ונדירה. ראו זה פלא – מחאה עברית זועמת, בועטת, מרגשת, ויותר מהכל – מחוברת עד כאב". על הסימפול של פרלמוטר כתבה רונאל: "כשב-3:16 דקות מבליח קולה הצלול והסדוק של ענבל פרלמוטר, מתבררת סופית החד־פעמיות שנושא עימו השיר: המושג של הסימפול, מושג שמגלם בתוכו את האומץ להוציא מושג מהקשרו, ולנטוע אותו אחרת – בהקשר חדש ומחדש". רונאל סיכמה שבשיר ב"חלום כהה" יש "אדם צעיר, שחי בעיר בלי הפסקה ובלי אלוהים, מסתכל נכוחה במה שהוא רואה סביבו ומזקק מכך חמש דקות של עיניים שקועות, בור של ריקנות ולב נשבר. זה דיוקן אישי חודר ומצמית, שבגלל הדיוק המבהיל שלו מצליח לצלוח את הקפיצה שמתבצעת במעשה אמנות גדול: מהפרט – אל הכלל, מהאישי – לאוניברסלי. מרגשות האשם שלו – לייסורי המצפון שלנו". "חלום כהה" ערך את הופעת הבכורה שלו במצעד הפזמונים השבועי של רשת ג' ב־28 בנובמבר 1999, זכה להצלחה גדולה וצעד 16 שבועות עד 19 במרץ 2000, אז יצא מהמצעד. בשיאו הגיע למקום הראשון למשך חמישה מצעדים רצופים, החל מ־12 בדצמבר 1999. למרות הצלחתו במצעד השבועי, לא נכנס השיר למצעד השנתי של התחנה. עם זאת, במצעד הפזמונים העברי השנתי לשנת תש"ס של גלי צה"ל השיר הגיע למקום ה־24. אסף אמדורסקי – זמרה, גיטרה אקוסטית, סינתיסייזר, תכנותים ענבל פרלמוטר – מונולוג אוהד קוסקי – גיטרה חשמלית משה קופ – תופים, כלי הקשה, סמפלר חיים לרוז – גיטרה בס דדי כהן – קלידים שי שטרקר – אפקטים הפקה מוזיקלית – אסף אמדורסקי מפיק אחראי – חיים שמש עיבוד מוזיקלי – אסף אמדורסקי, משה קופ, חיים לרוז, אוהד קוסקי טכנאי הקלטה – משה קופ, זיו מטושקה עוזרי טכנאי הקלטה – אבי ולנט, אורון אפלבוים הקלטה – קרן פלקנשטיין, משה קופ מאסטרינג – חיים גוזלי אקורדי השיר "חלום כהה" באתר Tab4u סרטון השיר "חלום כהה" באתר יוטיוב מילות השיר "חלום כהה" באתר שירונט נתוני היצירה, באתר אקו"ם אסף אמדורסקי – מנועים שקטים, באתר Discogs אסף אמדורסקי על "מנועים שקטים": "הייתי קבור באולפן", באתר מעריב אונליין, 20 בנובמבר 2016 אסף אמדורסקי, אסף אמדורסקי נזכר ב-15 דקות יקרות במיוחד, באתר ynet, ‏15 ביוני 2017 מיכל רונאל, אני יודעת שאני התעוררתי, באתר וואלה!, 3 בנובמבר 2006 המצעד השבועי של רשת ג' מתאריך 28 בנובמבר 1999, באתר פזמונט המצעד השבועי של רשת ג' מתאריך 19 במרץ 2000, באתר פזמונט המצעד השבועי של רשת ג' מתאריך 12 בדצמבר 1999, באתר פזמונט המצעד השנתי של גלי צה"ל לשנת תש"ס, באתר פזמונט